Goude e kaver kaozioù a ran-me anezhe disrannour (26 %). Un darn vihan eus an dud a lavar : "ur paseporzh breton am eus", pe "muioc'h breton evit gall on-me", pe c'hoazh "evidon-me n'on ket gall". Ha dreist-holl, 36 % eus an dud goulennataet a c'hwit war o zeod hag a laka (hep gouzout dezhe) Breizh e-maez Bro-C'hall. Mar ne c'hoarvezje kement-se nemet ur wech pe ziv ne vije ket kalz a ster gant an dra-se, met pa c'hoarvez kement-se gant ouzhpenn un drederenn eus ar standilhon ez eus un dalvoudegezh bennak gant an dra-se, war a seblant. Dreist-holl p'hor bez asc'hwitadennoù a-seurt gant : "Nous, dans le pays gallo, on est déjà un petit peu plus près de la France... euh, excusez-moi, je vous fais souffrir... euh, je vous fais sourire" ("Ni amañ, er vro c'halloù, omp un tamm bihan tostoc'h eus ar Frañs dija... eee... ho tigarez, poan a ran deoc'h... ee... ho lakaat a ran da c'hoarzhin..." - da lavaret eo kemmesk etre souffrir ha sourire). Santout a reer ez eus un dra bennak o klask dont er-maez hag a vez moustret gant an den.